

|  |  |
| --- | --- |
|  | **Informācija pašvaldībām** |

*Par Bērnu aizsardzības centra darbību*

2024. gada 1. janvārī Valsts bērnu tiesību aizsardzības inspekcija tika reorganizēta par Bērnu aizsardzības centru (turpmāk – Centrs). Līdz ar šo reorganizāciju tika mainīts ne tikai iestādes nosaukums, pārmaiņu rezultātā ir pārdefinēti Centra mērķi un uzdevumu, kā arī mainījusies Centra struktūra un funkciju apjoms, paplašinot galvenos Centra darbības virzienus – uzraudzību un atbalstu.

Lai iepazīstinātu pašvaldības ar Centra darbību un informētu par Centra realizētajām aktivitātēm un atbalsta pasākumiem, tostarp par Centra iespējām sniegt atbalstu pašvaldībām saistībā ar bērnu tiesību un interešu nodrošināšanu, sniedzam informāciju par Centra struktūrvienību aktivitātēm un lūdzam pašvaldības šo informāciju nodot zināšanai un izmantošanai pašvaldības iestādēm.

Centra **Uzraudzības dienesta** sastāvā darbojas Bērnu tiesību aizsardzības departaments un Bāriņtiesu uzraudzības departaments. **Bērnu tiesību aizsardzības departaments**, nodrošinot atbalstu pašvaldībām:

* Sniedz klātienes un neklātienes (telefonkonsultācijas) konsultācijas fiziskām un juridiskām personām bērnu tiesību aizsardzības jautājumos.
* Nodrošina komisijas, kas Bērnu tiesību aizsardzības likuma 72. panta piektās daļas 1. punktā noteiktajos gadījumos izvērtē personas, kuras sodītas par noziedzīgiem nodarījumiem, kas saistīti ar vardarbību vai vardarbības piedraudējumu (saskaņā ar Ministru kabineta 2024. gada 9. janvāra noteikumiem Nr. 13 “Kārtība, kādā tiek izvērtēta par vardarbību sodītas personas atbilstība darbam, brīvprātīgajam darbam vai pakalpojuma sniegšanai bērnu iestādēs un pasākumos”).
* Piedalās starpinstitūciju sanāksmēs par bērnu tiesību aizsardzības jautājumiem konkrētu gadījumu risināšanā, pārstāvot Centra un Bērnu tiesību uzraudzības dienesta viedokli.

**Bāriņtiesu uzraudzības departaments**, nodrošinot atbalstu pašvaldībām:

* Sniedz klātienes un neklātienes (telefonkonsultācijas) konsultācijas fiziskām un juridiskām personām bāriņtiesu darbības jautājumos.
* Piedalās starpinstitūciju sanāksmēs bāriņtiesu atbalstam un pārraudzībai konkrētu gadījumu risināšanā saistībā ar bērnu tiesību aizsardzības jautājumiem, pārstāvot Centra un Bāriņtiesu uzraudzības dienesta viedokli.

Centra konsultatīvā atbalsta, metodiskās vadības un analītikas jomā darbojas Bērnu labbūtības veicināšanas departaments, Metodiskās vadības un analītikas departaments un Bērna māja. **Bērnu labbūtības veicināšanas departamenta Uzticības tālruņa nodaļa** nodrošina Bērnu un pusaudžu uzticības tālruni 116111:

* Sniedz bērniem un pusaudžiem psiholoģiska rakstura palīdzību, kā arī sniedz atbalstu krīzes situācijās.
* Konsultē, uzklausa, atbalsta bērnus un pusaudžus, palīdzot viņiem risināt dažāda rakstura jautājumus un dzīves situācijas.
* Konsultē un sniedz psiholoģisku palīdzību arī vecākiem, aprūpētājiem, likumiskajiem pārstāvjiem, pedagogiem, mentoriem, sociāliem darbiniekiem, medicīnas darbiniekiem u.tml.

Papildus Uzticības tālruņa nodaļa:

* “Net safe VI “ projekta ietvaros izglītības iestādēs bērniem vada radošās darbnīcas par interneta drošību.
* Vada radošās darbnīcas pedagogiem “Izglītības speciālists un krīze”, lai sniegtu informāciju par to, kā rīkoties, reaģēt un sniegt palīdzību gan sev, gan skolēniem gadījumos, ja ir gājis bojā bērns.
* Krīzes intervences komanda sniedz psiholoģisko atbalstu krīzē nonākušiem bērniem, vecākiem un iestādes darbiniekiem – izbrauc un sniedz operatīvu profesionālu palīdzību, atvieglo krīzes simptomus, stabilizē cietušo un aculiecinieku emocionālo stāvokli, sagatavo ieteikumus turpmākai darbībai situācijas uzlabošana.

Uzticības tālrunis ir bez maksas un strādā visu diennakti, čata darba laiks ir darba dienās no 12:00-20:00; iespējams ne tikai zvanīt, bet arī rakstīt čatā, gan lejuplādējot aplikāciju, gan no mājas lapas <https://uzticibastalrunis.lv/>; psiholoģisku palīdzību iespējams saņemt ne tikai zvanot, bet arī elektroniski, rakstot uzticibaspasts116111@bac.gov.lv.

**Vardarbības intervences nodaļa** realizē pasākumus, sniedzot atbalstu izglītības iestādēm un institūcijām, kurās ilgstoši uzturas bērni (turpmāk – iestādes):

* Sniedz praktisku, metodisku un informatīvu atbalstu iestādē augsta līmeņa vardarbības gadījuma risināšanai, bērna vispārīgas attīstības un labbūtības veicināšanai.
* Krīzes situācijā koordinē augsta līmeņa vardarbības gadījumu iestādē.
* Sadarbībā ar iestādi veic gadījuma analīzi un vardarbības mazināšanai sniedz atbalstu preventīvo pasākumu nodrošināšanā.
* Iestādei, kurai sniegts atbalsts krīzes situācijā, izstrādā ieteikumus iespējamo pārkāpumu, kas vērsti pret bērnu, mazināšanai, vienlaicīgi iesaistot pašvaldības speciālistus un resursus.
* Veido ilgtermiņa sadarbību ar iestādi, kurā koordinēts augsta līmeņa vardarbības gadījums, lai tiktu nodrošinātas bērnu labākās intereses.

Par iespējamu sadarbību un pakalpojuma saņemšanu var rakstīt uz e-pastu pasts@bac.gov.lv

 **Metodiskā vadības un analītikas departaments** sniedz metodisko atbalstu bērnu aizsardzības jomā iesaistītajām institūcijām un speciālistiem, iegūst, apkopo un analizē informāciju par bērnu aizsardzības situāciju valstī, organizē informatīvi izglītojošus un metodiskus pasākumus bērnu aizsardzības jomā iesaistītajām institūcijām un speciālistiem.

**Metodiskās vadības nodaļa** plānveidīgi izstrādā un aktualizē metodiskos materiālus (rokasgrāmatas, vadlīnijas, algoritmus, ieteikumus u.tml.) dažādām mērķa grupām bērnu aizsardzības jautājumos, sniedzot metodisko atbalstu bāriņtiesām, ārpusģimenes aprūpes atbalsta centriem, pašvaldību bērnu tiesību aizsardzības sadarbības grupām, ārpusģimenes aprūpes iestādēm, krīzes centriem, bērnu uzraudzības pakalpojumu sniedzējiem, bērnu nometnēm, internātiem, sporta skolām, izmitināšanas pakalpojumu sniedzējiem un citām iestādēm un organizācijām, kas piedalās bērnu aprūpē un aizsardzībā; pārrauga ar ārpusģimenes aprūpes atbalsta centru darbību saistītos jautājumus un izstrādā ieteikumus cilvēktirdzniecības risku atpazīšanai, un plāno starpinstitucionālo sadarbību cilvēktirdzniecības jautājumos bērnu aizsardzības jomā.

**Analītikas nodaļa** iegūst, apkopo un analizē informāciju par bērniem un ģimenēm, nepieciešamajiem pakalpojumiem bērnu aizsardzības jomā, kā arī valsts politikas bērnu aizsardzības jomā veidošanai un īstenošanai nepieciešamo informāciju, bāriņtiesu iesniegtos ikgadējos valsts statistikas pārskatus bāriņtiesu darbības jomā un informāciju par atkārtoti pārtrauktām bērna aizgādības tiesībām, traģiskus un īpaši sarežģītus gadījumus bērnu aizsardzības jomā, apkopo informāciju un nodrošina vienotu nepilngadīgo bez vecāku pavadības Latvijā ieceļojušo Ukrainas civiliedzīvotāju uzskaiti. Minēto darbību ietvaros tiek analizēti dažādi aspekti bērnu tiesību aizsardzībā, līdz ar to īpaši svarīga ir sadarbība ar pašvaldībām informācijas saņemšanā no pašvaldību iestādēm.

 **Bērna māja** ir vieta, kur dažādu jomu speciālisti – psihologi, mediķi, sociālie darbinieki, bāriņtiesu pārstāvji un izmeklētāji – cieši sadarbojas, lai sniegtu bērniem visaptverošu atbalstu kriminālprocesa laikā vai situācijās, kur sociālie darbinieki vai bāriņtiesa lūdz izvērtēt bērna situāciju un iespējamos riskus.

Pašvaldību sociālie dienesti vai bāriņtiesas var vērsties Bērna mājā, ja:

* Radušās aizdomas par iespējamu pret bērnu vērstu apdraudējumu, kas var liecināt par piedzīvotu vardarbību, un, lai izvērtētu situāciju, ir nepieciešams iegūt informāciju no bērna (piemēram, kad bērnam ir pēkšņas izmaiņas uzvedībā, bet viņš nav neko izstāstījis, vai kad ir aizdomas, ka notikušas seksuālas darbības bērnu starpā (zem 11 gadu vecuma)).
* Ir jautājumi darbā ar gadījumiem, kad ir tikai sākotnējās aizdomas par iespējamu seksuālu vardarbību pret bērnu, vai jautājumi par jau uzsāktiem kriminālprocesiem, resoriskajām pārbaudēm, Bērna mājas iespējamo iesaisti u.c.

Bērna māja piedāvā:

* Konsultatīvo atbalstu (tālr. +371 22405299) sociālajiem dienestiem un bāriņtiesām jautājumos, kas skar no vardarbības cietušos bērnus, t.sk. neskaidro gadījumu risināšanā. Ja situācija ir sarežģīta, Bērna māja var piedalīties starpinstitūciju sadarbības sanāksmē, lai lemtu par turpmākajiem soļiem darbā ar ģimeni.
* Interviju ar speciāli apmācītā psihologa starpniecību bērnam, kas tiek fiksēta skaņu un attēla ierakstā. Šīs intervijas palīdz noskaidrot, vai bērns nav pakļauts apdraudējumam vai vardarbībai, un lemt par turpmākā atbalsta nepieciešamību. Tāpat intervijas ieraksts var kalpot kā materiāls krimināllietas ierosināšanai gadījumā, ja bērns sarunas laikā izpauž informāciju par noziedzīgo nodarījumu.
* Informāciju par apmācītajiem psihologiem reģionā – pašvaldībām ir iespēja noskaidrot, kuri speciālisti reģionā ir apmācīti darbam ar bērniem, kas cietuši no vardarbības. Šī informācija ir pieejama arī Bērna mājas tīmekļvietnē (bernamaja.lv).

Attīstības un starptautiskās sadarbības jomu Centrā nodrošina Atbalsta pakalpojumu departaments, Kompetenču pilnveides nodaļa un Prevencijas un resursu nodaļa. **Atbalsta pakalpojumu departaments** īsteno ESF Plus projektu Nr. 4.3.6.5/1/24/I/001 “Atbalsta pasākumi bērniem ar uzvedības vai atkarību problēmām un to ģimenēm”.  Projekta īstenošanas laiks no 12.2023. līdz 12.2029. Projekta mērķis ir laikus identificēt bērnu uzvedības vai atkarību problēmu veidošanās risku un nodrošināt savlaicīgu un vajadzībām atbilstošu pakalpojumu un atbalsta sniegšanu uzvedības traucējumu vai atkarību problēmu risināšanai. Projekta mērķa grupa ir:

* bērni ar uzvedības vai atkarību problēmām vai to attīstības risku;
* ģimenes ar bērniem ar uzvedības vai atkarību problēmām vai to attīstības risku, tai skaitā audžuģimenes un aizbildņi;
* speciālisti, kuru darbs ir saistīts ar atbalsta vai pakalpojumu nodrošināšanu bērniem vai ģimenēm ar bērniem.

2024. gadā uzsākto projekta darbību īstenošana:

* Bērna atbalsta speciālistu (turpmāk BAS) tīkla izveide un BAS pakalpojums izmēģinājumprojektā*(plānots nodrošināt līdz 2026.gada 1.cet.)*. Balstoties uz ārvalstu un Latvijas speciālistu prakses darbā ar bērniem ar uzvedības vai atkarību problēmām vai to attīstības risku izpēti, tiek izstrādātas vadlīnijas un mācību programma bērna atbalsta speciālista darbam. 2024. gada beigās Centrā darbu uzsāka 12 (divpadsmit)BAS, no kuriem Rīgā pakalpojumu nodrošina 4 speciālisti, Liepājā - 2, Jelgavā - 2, Preiļos - 2 un Gulbenē - 2. BAS pakalpojuma mērķis ir nodrošināt bērniem, tai skaitā ārpusģimenes aprūpē esošiem bērniem, kuriem ir uzvedības vai atkarību problēmas vai to attīstības riski, atbalstu un vajadzībām atbilstošāko pakalpojumu piesaisti.
* Atbalsta sistēmas un pakalpojumu pieejamības izvērtējums*(plānots izstrādāt līdz 2026.gada 1.cet.)*, kura mērķis ir izpētīt bērniem ar uzvedības vai atkarību problēmām vai to attīstības risku un viņu ģimenēm, pieejamo atbalsta sistēmu un pakalpojumus labklājības, veselības, izglītības un kultūras jomās Latvijā un ārvalstīs, kā arī izstrādāt priekšlikumus atbalsta sistēmas un pakalpojumu attīstībai. Šis izvērtējums ļaus bērnu politikas veidotājiem īstenot mērķtiecīgākas darbības jaunu iniciatīvu attīstīšanai, savukārt speciālistiem, kuri ikdienā strādā ar bērniem, ļaus saņemt plašāku informāciju par to, kur un kādu atbalstu bērni un ģimenes var saņemt. Izvērtējumā iegūtā informācija tiks izmantota citu secīgu projekta aktivitāšu īstenošanā, piemēram, atbalsta pakalpojumu kataloga izstrādē.
* Tematisko atbalsta grupu nodrošināšana*(līguma izpilde uzsākta 2024. gada 4. cet., bet tematisko atbalsta grupu nodrošināšana plānota no 2025.gada 1.cet. līdz 2029.gada 3.cet.)*. Tematiskajās atbalsta grupās varēs piedalīties gan bērni, kuriem ir uzvedības vai atkarību problēmas vai to attīstības risks, gan viņu brāļi un māsas, gan vecāki, audžuvecāki vai aizbildņi, lai saņemtu izglītojošu un informatīvu atbalstu par viņiem aktuālām tēmām atbalsta grupas vadītāja vadībā. Tematiskās atbalsta grupas bērniem, kuriem ir uzvedības vai atkarību problēmas vai to attīstības risks un viņu vecākiem, audžuvecākiem vai aizbildņiem notiks klātienē visos Latvijas reģionos, bet tematiskās atbalsta grupas bērnu ar uzvedības vai atkarību problēmām brāļiem un māsām notiks tiešsaistē. Kopumā katrs grupas dalībnieks varēs piedalīties 12 nodarbībās. Katras nodarbības ilgums būs 2 stundas. Katrai nodarbībai būs sava tēma un tā tiks pielāgotas grupas vajadzībām. Tikšanās laiks tiks pielāgots grupas vajadzībām, taču plānots, ka nodarbības notiks ne retāk kā reizi divās nedēļās.

Ir plānots izstrādāt mācību programmu atbalsta grupu vadītājiem, lai viņus sagatavotu līdzinieku atpazīšanai un līdzinieku konsultāciju koordinēšanai. Tas ļaus atsevišķiem tematisko atbalsta grupu dalībniekiem saņemt individuālu tematiskās atbalsta grupas dalībnieka atbalstu, tādejādi radot iespēju uzdot jautājumus un saņemt pieredzē balstītas konsultācijas no personas, kura ir vai ir bijusi līdzīgā situācijā. *Līdzinieku[[1]](#footnote-1) konsultācijas* *plānots uzsākt 2025.gada 2.cet. un turpināt līdz 2029.gada 3.cet.*

Par tematisko atbalsta grupu norisi un aktuālajām tēmām būs pieejama informācija masu medijos, Centra un Nodibinājuma “Sociālā atbalsta un izglītības fonds” Facebook kontos un mājaslapās. Tāpat informācija tiks nosūtīta uz pašvaldību sociālajiem dienestiem un citām organizācijām, kas strādā ar mērķgrupu, lai izplatītu informāciju par tematisko atbalsta grupu norisi konkrētajās pašvaldībās (tām pašvaldībām, kurās tematiskās atbalsta grupas tiks organizētas, vai tām blakus esošās pašvaldības).

* Speciālistu telefona konsultāciju nodrošināšana*(līguma izpilde uzsākta 2024. gada 4. cet., bet speciālistu telefona konsultācijas plānots uzsākt 2025.gada 1.cet. un turpināt līdz 2029.gada 3.cet.).* Speciālistu telefona konsultācijas plānots īstenot akciju veidā[[2]](#footnote-2), sniedzot informatīvu un izglītojošu atbalstu par bērniem ar uzvedības vai atkarību problēmām, vai to risku un viņu ģimenēm, t.sk. audžuģimenēm un aizbildņiem, aktuālām tēmām. Katram mēnesim būs sava tēma, piemēram, “Kā pārvaldīt emocijas?”, “Pārvērst konfliktus iespējās!”, “Kā pārvarēt vienaudžu spiedienu?”, “Atkarību riski un aizsargfaktori: Kā atpazīt, novērst un palīdzēt, ja atkarība jau iestājusies?” u.c., kas veidotas, balstoties uz SIA “Bērnu un Pusaudžu resursu centrs” veikto aptauju.

Konsultācijas būs bezmaksas un tās būs iespējams saņemt gan telefoniski, zvanot uz Centra tālruņa numuru – 80006008, gan rakstot čatā.

Par konsultāciju norisi un aktuālajām tēmām būs pieejama informācija masu medijos, Centra un SIA “Bērnu un Pusaudžu resursu centrs” Facebook kontos un mājaslapās. Tāpat informācija tiks izplatīta dažādu bērnu un jauniešu vidū atpazīstamu personu Instagram kontos.

* Izglītojošu un informatīvu pasākumu īstenošana*(plānots uzsākt 2025.gada 2.cet. un turpināt līdz 2027.gada 4.cet.).* Tiek plānoti dažādi pasākumi bērniem iespējami agrīnai bērnu uzvedības vai atkarību problēmu vai to attīstības risku mazināšanai bērniem draudzīgā veidā. Tiks īstenoti pasākumi izglītības iestādēs, kurās tiek īstenotas pamatizglītības vai vispārējās izglītības programmas, vai profesionālās izglītības iestādēs vai koledžās. Tāpat tiks organizēti publiski reģionālie pasākumi un “Sarunu ceļojums”. Pasākumos tiks sniegta informācija par ar uzvedību vai atkarību problēmām saistītām tēmām, piemēram, bērnu uzvedības un atkarību problēmu attīstības riskiem, problēmu atpazīšanu, risinājumiem bērnu uzvedības un atkarību problēmu mazināšanā, fizisko aktivitāšu un interešu izglītības pozitīvo ietekmi atkarības un uzvedības problēmu risināšanā u.c.
* Bērnu uzvedības vai atkarību problēmu agrīnu risku novērtēšanas sistēmas un rīka izstrāde*(plānots uzsākt 2025. gada 3. cet. un izstrādāt līdz 2028.gada 3.cet.)*.Pakalpojuma ietvaros plānots izstrādāt bērnu uzvedības vai atkarību problēmu agrīnu risku novērtēšanas sistēmu un vadlīnijas speciālistiem, kuri ikdienā strādā ar ģimenēm ar bērniem, sistēmas izmantošanai. Plānots, ka vadlīnijas ietvers tādu informāciju kā, piemēram, sistēmas mērķis, funkcijas, sagaidāmie rezultāti, lietotāji, risku novērtēšanas sistēmas procesu apraksts, ar kuru palīdzību var tikt novērtēta bērna uzvedības vai atkarības risku pakāpe, izvērtēta cēloņu ietekme uz risku attīstību, identificētas bērna vajadzības bērna dabiskajā vidē, pieejamie resursi un piedāvāti risku mazināšanai izmantojamie preventīvie vai atbalsta pasākumi, kas vērsti uz bērnam konstatēto risku ietekmes mazināšanu, psiholoģiskās un emocionālās labklājības veicināšanu, kā arī ieteikumi speciālistiem risku novērtēšanas sistēmas izmantošanai darbā u.c. Tāpat ir plānots izstrādāt vai iegādāties bērnu uzvedības vai atkarību problēmu agrīnu risku novērtēšanas rīku iespējami agrīnai risku identificēšanai. Lai noskaidrotu izstrādātās agrīnu risku novērtēšanas sistēmas priekšrocības un trūkumus un pilnveidotu tās darbību, ir plānots organizēt izmēģinājumprojektu, iesaistot pašvaldību speciālistus, kas strādā ar ģimenēm un bērniem.
* Kompetences pilnveides programmas izstrāde un speciālistu mācību nodrošināšana*(plānots uzsākt 2025.gada 2.cet. un turpināt līdz 2027.gada 1.cet.)*. Tiks izstrādāta kompetenču pilnveides programma interešu izglītības pedagogiem un sporta treneriem, lai sniegtu teorētiskas un praktiskas zināšanas, prasmes un instrumentus darbā ar bērniem ar uzvedības vai atkarību problēmām vai to attīstības risku. Pirms kompetenču pilnveides programmas satura izstrādes tiks noskaidrotas pedagogu un treneru vajadzības. Mācības tiks nodrošinātas visos Latvijas plānošanas reģionos, kopumā apmācot 100 pedagogu un treneru. Nepieciešamības gadījumā šo mācību programmu varēs izmantot arī citu speciālistu, kuru darbs ir saistīts ar atbalsta vai pakalpojumu nodrošināšanu bērniem vai ģimenēm ar bērniem, kompetenču pilnveidei.
* Mentora pakalpojuma nodrošināšana*(līguma izpilde uzsākta 2024. gada 4. cet., mentora pakalpojumu plānots uzsākt 2025.gada 3.cet. un turpināt līdz 2029.gada 3.cet.).* Kopumā vismaz 200 bērniem ar uzvedības vai atkarību problēmām vai to attīstības risku ir plānots nodrošināt mentorus, kuri sniegs emocionālu un praktisku atbalstu uzvedības problēmu vai atkarību ietekmes mazināšanai, jaunu uzvedības modeļu apguvei un dzīves kvalitātes uzlabošanai. Ņemot vērā šo bērnu vajadzības, pirms mentora pakalpojuma uzsākšanas tiks izstrādāts mentora pakalpojuma apraksts un mācību programma, kā arī sagatavoti mentori darbam ar mērķgrupu.
* Atbalsta pakalpojuma bērnu uzvedības vai atkarības problēmu risku atpazīšanai un mazināšanai izglītības iestādēs*(pakalpojumu plānots uzsākt 2025. gada 1. cet., bet atbalsta pakalpojuma izmēģinājumprojektu plānots uzsākt no 2025.gada 3.cet. un turpināt līdz 2028.gada 2.cet.)*.Pakalpojuma mērķis ir sniegt atbalstu un stimulēt profesionālās domāšanas maiņu izglītības iestāžu darbiniekiem ikdienas darbā ar bērniem ar uzvedības vai atkarību problēmām vai to iestāšanās risku un veicināt savstarpējo sadarbību starp visām iesaistītajām pusēm (bērniem, ģimeni, izglītības iestādes darbiniekiem un citiem speciālistiem). Plānots nodrošināt atbalsta pakalpojumu vismaz 360 (trīs simti sešdesmit) izglītības iestāžu darbiniekiem vismaz 120 (viens simts divdesmit) bērnu ar uzvedības vai atkarību problēmu vai to attīstības risku situāciju risināšanā, t.sk. 40 (četrdesmit) bērnu no pirmskolas izglītības iestādēm.

Atbalsta pakalpojuma ietvaros plānots izveidot speciālistu komandu jeb mobilo brigādi, kurā pēc nepieciešamības tiks piesaistīti dažādu jomu speciālisti, kas sniegs individuālu, informatīvu, metodisku un terapeitisku atbalstu izglītības iestāžu darbiniekiem individuālu gadījumu risināšanai. Speciālistu komanda palīdzēs “iejusties” bērna ar uzvedības vai atkarības problēmām vai to iestāšanās risku un viņa ģimenes situācijā (paradigmu/attieksmes maiņa), identificēt riskus, aktivizēt un meklēt iekšējos un ārējos resursus, izstrādāt atbalsta pasākumus uzvedības vai atkarības problēmu mazināšanai vai to iestāšanās risku novēršanai, izstrādāt iesaistīto pušu (bērnu, ģimenes, izglītības iestādes personāla un citu speciālistu) sadarbības stratēģijas, attīstīt pašpalīdzības stratēģiju, prasmi patstāvīgi identificēt jaunus riskus vai to kopumu, veikt preventīvu atbalsta personāla darbu ar bērniem izglītības iestādes vidē u.c.

Pirms atbalsta pakalpojuma uzsākšana izmēģinājumprojektā tiks izstrādāts atbalsta pakalpojuma apraksts, kā arī sniegta plašāka informācija izglītības iestādēm un sabiedrībai kopumā par pakalpojuma saturu un tā saņemšanas iespējām.

* Atbalsta pakalpojumu kataloga izstrāde*(plānots uzsākt izstrādi 2026. gadā un izstrādāt līdz 2029.gada 1.cet.)*. Tiks izstrādāts digitāls, publiski pieejams katalogs, kurā apkopota informācija par dažādu nozaru (labklājības, veselības, izglītības, kultūras u.c.) atbalsta pakalpojumiem bērniem ar uzvedības vai atkarību problēmām vai to attīstības risku un viņu ģimenēm. Plānots, ka ikvienam kataloga lietotājam būs iespēja informāciju meklēt pēc dažādiem parametriem, piemēram, pakalpojuma joma un veids, pakalpojuma saņēmēja un pakalpojuma sniedzēja nosaukums, pakalpojuma sniegšanas forma (ar izmitināšanu, bez izmitināšanas), pakalpojuma sniegšanas vieta, problēmas, kuras tiek risinātas ar konkrēta pakalpojuma palīdzību, u.c. Tiks izstrādāti arī metodiskie norādījumi kataloga lietotājiem un turētājiem par informācijas ievadīšanu, papildināšanu, dzēšanu, atjaunošanu u.c.
* Multidisciplinārā atbalsta pakalpojuma nodrošināšana *(pakalpojumu plānots uzsākt 2025. gada 2. cet., bet multidisciplinārā atbalsta pakalpojuma izmēģinājumprojektu plānots uzsākt 2026.gada 2.cet. un turpināt līdz 2029.gada 1.cet.)*. Pakalpojuma mērķis ir ieviest divu līmeņu koordinētu dažādu nozaru (labklājības, veselības, izglītības, tieslietu, iekšlietu u.c.) speciālistu darbu ar bērniem ar uzvedības vai atkarību problēmām vai to attīstības risku un viņu ģimenēm. Pirmajā līmenī plānots izstrādāt un nodrošināt *starpdisciplināra atbalsta pakalpojumu*, kurā bērniem ar uzvedības vai atkarību problēmām un viņu ģimenēm, t.sk. audžuģimēnēm un aizbildņiem, būtu iespējams saņemt viņu vajadzībās balstītus dažādu nozaru speciālistu pakalpojumus un atbalstu pēc iespējas tuvāk bērnu dzīvesvietai. Otrajā līmenī ir plānots izstrādāt un nodrošināt *individuālās intervences programmu,* kurā ietilpst divi pakalpojumu veidi, kuru ietvaros tiek mainīta bērna ar uzvedības vai atkarību problēmām ierastā vide. *Atbalsta pakalpojuma ģimeniskā vidē* ietvaros plānots bērnu ievietot ģimenē ar profesionāli apmācītu audzinātāju, kurš kopā ar dažādiem speciālistiem nodrošina koordinētu bērnam nepieciešamo atbalstu un pakalpojumus uzvedības vai atkarības problēmu korekcijai. *Dzīvokļa pakalpojuma* ietvaros bērnam uz noteiktu laiku tiek nodrošināts speciāli šim nolūkam sagatavots dzīvoklis, kurā uzturoties bērns saņem, piemēram, mentora atbalstu un individuālajām vajadzībām atbilstošos pakalpojumus.

Starpdisciplināro atbalsta pakalpojumu ir plānots nodrošināt vismaz 200 bērniem, atbalsta pakalpojumu ģimeniskā vidē – vismaz 5 un dzīvokļa pakalpojumu – vismaz 5 bērniem ar uzvedības vai atkarību problēmām un viņu ģimenēm visos Latvijas plānošanas reģionos, ievērojot pieprasījumu pēc katra no pakalpojumiem.

Gadījumā, ja multidisciplinārā atbalsta pakalpojuma sniedzēji pieņems lēmumu, ka pakalpojums nevarēs tikt piešķirts, tiks izstrādātas rekomendācijas tālākai atbalsta nodrošināšanai bērnam uzvedības vai atkarību problēmu risināšanai.

Tāpat ir plānots izstrādāt vadlīnijas pakalpojuma īstenošanai un mācību programmu speciālistiem, kuri pēc apmācībām nodrošinās multidisciplināro pakalpojumu. Tiks organizēti arī pieredzes apmaiņas pasākumi, kuru ietvaros pieci centra un 15 pašvaldību speciālisti iegūs zināšanas par darbu ar bērniem ar uzvedības vai atkarību problēmām ārvalstīs.

* Pašvaldībās pieejamā pakalpojumu groza un ceļa kartes izstrāde*(plānots uzsākt 2026. gada 2. cet. un izstrādāt līdz 2028.gada 1.cet.)*. Pakalpojuma ietvaros ir plānots izstrādāt *Atbalsta pakalpojumu grozu,* kurā tiks iekļauti dažādu jomu pakalpojumi un atbalsts, kurus pašvaldības varēs nodrošināt bērniem ar uzvedības vai atkarību problēmām vai to attīstības risku un viņu ģimenēm. *Ceļa kartes* savukārt sniegs informāciju par iespējamo atbalstu bērniem ar uzvedības vai atkarību problēmām vai to attīstības risku un viņu ģimenēm, izvērtējot vides apstākļus dažādās jomās. Atbalsta pakalpojumu groza un ceļa karšu lietotāji būs gan bērni un viņu ģimenes, gan speciālisti, kuri strādā ar šo mērķa grupu. Tiks izstrādāts ceļa karšu vizuālais risinājums, kas strukturizētā veidā sniedz informāciju par iespējamo atbalstu bērniem ar uzvedības vai atkarību problēmām vai to attīstības risku un viņu ģimenēm, t.sk., informācija par to, kas ir ceļa karte, kāds ir tās mērķis un uzdevumi, kā tā lietojama, un par pakalpojumiem, kuri iekļauti Atbalsta pakalpojumu grozā, u.c. informācija.

Plānotās darbības tiks īstenotas ciešā sadarbībā ar pakalpojumu sniedzējiem, kas tiks piesaistīti Publisko iepirkumu likumā noteiktajā kārtībā un izstrādātās vadlīnijas, apmācību programmas un pakalpojumu saturs (t.sk. pieteikšanās kārtība) sagatavots atbilstoši katrai projekta darbībai un paredzētajām aktivitātēm. Ikvienas darbības ietvaros tiks veikta pakalpojuma rezultātu analīze un pakalpojuma pilnveide atbilstoši izdarītajiem secinājumiem.

 **Kompetenču pilnveides nodaļa** īsteno Eiropas Sociālā fonda Plus līdzfinansēto projektu Nr.  4.3.6.1/1/24/I/001 “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana”, kura ietvaros pašvaldībām, kuru bāriņtiesas ir pieteikušās, tiek izmaksāta kompensācija par supervīziju pakalpojumiem bāriņtiesas priekšsēdētājam, bāriņtiesas priekšsēdētāja vietniekiem un bāriņtiesas locekļiem. Kompensācijas periods plānots līdz 2029. gada 31. septembrim.

Pašvaldībām ir iespēja patstāvīgi izvēlēties supervizoru, slēgt līgumu ar supervīzijas pakalpojumu sniedzēju, veikt norēķinus un reizi ceturksnī līdz nākamā kalendārā mēneša 20.  datumam, iesniedzot Centram pārskatu par supervīziju pakalpojumiem kompensācijai, saņemt kompensāciju 70 procentu apmērā no vienības izmaksu metodikā “Vienības izmaksu standarta likmes aprēķina un piemērošanas metodika supervīzijas pakalpojuma izmaksām” noteiktās vienas vienības izmaksu standarta likmes: individuālās supervīzijas likme ir noteikta 1 dalībniekam 49,24 EUR par vienu stundu; grupas, komandas, organizācijas supervīzijas likme - 1 dalībniekam 11,20 EUR par vienu stundu.

Ar kompensācijas apmēru un izmaksas kārtību var iepazīties Centra tīmekļvietnes sadaļā “Supervīziju kompensācijas bāriņtiesām”. Supervīzijas tiks kompensētas vienā kalendārajā gadā ne vairāk kā 10 sesijas vienai bāriņtiesas amatpersonai. Savukārt amatpersonu skaits vienā grupā (grupu, komandu un organizāciju supervīzijās) var būt ne vairāk par 12 personām. Aicinām izmantot piedāvāto iespēju saņemt kompensāciju par supervīziju pakalpojumu, ar kuru palīdzību bāriņtiesu amatpersonām ir iespēja paaugstināt profesionālo efektivitāti un saņemt atbalstu jautājumos, kas saistīti ar darbu un profesionālo darbību.

Kompetenču pilnveides nodaļa veikusi pasākumus, lai Bērnu tiesību aizsardzības likuma 5.1 panta 1. daļā norādītie speciālisti varētu apgūtu speciālās zināšanas bērnu tiesību aizsardzības jomā vienā no šādiem veidiem:

1) pilnveidojot profesionālo kompetenci atbilstoši šīs jomas normatīvajos aktos noteiktajai kārtībai un prasībām, piemēram:

* bāriņtiesu amatpersonas saskaņā ar Ministru kabineta 2006. gada 5. decembra noteikumos Nr. 984 “Noteikumi par bāriņtiesas priekšsēdētāja, bāriņtiesas priekšsēdētāja vietnieka un bāriņtiesas locekļa mācību programmas saturu un apmācības kārtību” noteikto;
* pedagogi atbilstoši Ministru kabineta 2018. gada 11. septembra noteikumos Nr. 569 “Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” noteiktajam;
* jaunatnes lietu speciālisti atbilstoši Ministru kabineta 2008. gada 16. decembra noteikumos Nr. 1047 “Jaunatnes lietu speciālistu apmācības kārtība” noteiktajai kārtībai;

2) piedaloties profesionālās kompetences pilnveides programmā, piemēram, izglītības iestādes vadītāji un vadītāja vietnieki audzināšanas darbā apgūst kompetences pilnveides programmu;

3) piedaloties darba devēja organizētajās mācībās vai kompetences pilnveides programmā, ja speciālists atbilstoši Bērnu tiesību aizsardzības likuma 5.1 panta pirmās daļas 20. punktam ir persona, kuras pieņemtais pārvaldes lēmums, faktiskā rīcība vai cita veida darba vai dienesta pienākumu veikšana skar vai var skart bērna tiesības un tiesiskās intereses.

Kompetenču pilnveides nodaļa ir izstrādājusi vairākas kompetences pilnveides programmas un darba devēju organizēto mācību programmu, lai speciālisti apgūtu un  **ik pēc diviem gadiem turpinātu pilnveidot**  speciālās zināšanas bērnu tiesību aizsardzības jomā. Programmu paraugi publicēti Centra tīmekļvietnes sadaļā “Speciālistu mācības”. Speciālisti, kuri apguvuši sākotnējo programmu, ik pēc diviem gadiem pilnveido zināšanas, apgūstot vienu kārtējās programmas moduli. Moduļu apguves secība nav noteikta. Kopumā jāapgūst trīs dažādi moduļi sešu gadu laikā: 1. modulis “Bērna labāko interešu principa darbība tiesību piemērošanas praksē” (8 akadēmiskās stundas); 2. modulis “Bērna līdzdalības principa darbība tiesību piemērošanas praksē” (8 akadēmiskās stundas); 3. modulis “Starpinstitūciju sadarbība bērnu tiesību aizsardzības sistēmā” (8 akadēmiskās stundas).

Projekta ietvaros Centrs sadarbojas ar Valsts administrācijas skolu (turpmāk – VAS), un VAS līdz 2029. gada 3. ceturksnim organizē mācības pašvaldību speciālistiem:

* pašvaldības administratīvās komisijas priekšsēdētājiem, priekšsēdētāju vietniekiem un locekļiem vai pašvaldības administratīvās komisijas bērnu lietu apakškomisijas priekšsēdētājiem, priekšsēdētāju vietniekiem un locekļiem (sākotnējās programmas vai kārtējās programmas moduļu apguve);
* pašvaldības policijas darbiniekiem, kuri strādā ar bērniem un ģimenēm (sākotnējās programmas vai kārtējās programmas moduļu apguve);
* bāriņtiesas priekšsēdētājiem, bāriņtiesas priekšsēdētāju vietniekiem, bāriņtiesas locekļiem (kompetences pilnveides programmas apguve).

Projekta dalībniekiem  mācības ir  bez maksas, jo mācību maksa tiek segta no Projekta finansējuma. Mācības 2025. gadā notiek attālināti (Zoom tiešsaistē). Projekta mācību grafiks 2025. gada 1. ceturksnim ir pieejams Centra tīmekļvietnes sadaļā “Aktualitātes”. Mācību grafiks tiek papildināts, jo šobrīd VAS veido grafiku 2025. gada turpmākajiem mēnešiem. Lūdzam regulāri sekot līdzi mācību grafika atjauninājumiem.

Papildus informējam, ka Labklājības ministrija šobrīd pārskata Ministru kabineta 2024. gada 16. aprīļa noteikumus Nr. 241 “Noteikumi par kārtību, kādā apgūstamas speciālās zināšanas bērnu tiesību aizsardzības jomā, šo zināšanu saturu un apjomu”, lai noteiktu speciālo zināšanu bērnu tiesību aizsardzības jomā organizēšanas kārtību un prasības pasniedzējiem attiecīgo mācību īstenošanai. Lūdzam sekot līdzi aktuālajai informācijai.

 **Prevencijas un resursu nodaļa** organizē vispārējo un profesionālo izglītības iestāžu apmācību programmā “Diskriminācijas mazināšanas kā vardarbības prevences mācību programma (Dažādības treniņš)”. Programmas mērķis ir veicināt pedagogu un skolēnu iecietību, sekmējot iekļaujošas vides veidošanos vispārējās un profesionālās izglītības iestādēs, ilgtermiņā mazinot diskriminācijas un vardarbības incidentu riskus. Programmas mērķa grupas ir 5.-11.klašu skolēni, kuri mācās vispārējās un profesionālajās izglītības iestādēs un vispārējo un profesionālo izglītības iestāžu pedagogi. Diskriminācijas mazināšanas kā vardarbības prevences mācību programma tiks īstenota Eiropas Sociālā fonda Plus līdzfinansētā projekta Nr.4.3.6.9/2/24/I/001 “Ģimeņu vajadzību izpēte un atbalsts, stiprinot bērnu emocionālo noturīgumu krīzes, vardarbības situācijās” ietvaros, kur Valsts Kanceleja ir finansējuma saņēmējs, bet Centrs ir projekta sadarbības partneris. Programmu īstenos biedrība “Izglītības iniciatīvu centrs”.

 Centra **Administratīvais departaments** nodrošina informatīvo atbalstu pašvaldībām, sniedzot informāciju iedzīvotājiem par aktualitātēm Centra darbībā un pakalpojumos, tostarp publicējot jaunumus un aktualitātes Centra tīmekļvietnē <https://www.bac.gov.lv/lv>.

1. Latvijas Zinātņu akadēmijas Terminoloģijas komisijas 2002. gada 19. novembra lēmums Nr. 16 “Par angļu termina peer atbilsmi latviešu valodā”; pieejams: https://likumi.lv/ta/id/71768-par-anglu-termina-ipeeri-atbilsmi-latviesu-valoda [↑](#footnote-ref-1)
2. Akciju veidā - periodiski organizētas konsultācijas par noteiktām tēmām. [↑](#footnote-ref-2)